E sarà publicade ai 12 di Lui la version integrâl de sentence che il tribunâl costituzionâl spagnûl al à dât fûr ai 28 di Jugn in mert al gnûf Statût di autonomie de Catalogne. A son coventâts cuatri agns par rivâ a cheste sentence, cun di fat la cjarte di fonde de autonomie catalane e jere stade fate buine dal Parlament catalan, di chel spagnûl e po di un referendum popolâr ancjemò intal 2006. La decision dal tribunâl costituzionâl spagnûl, cjapade cuntune maiorance di sîs vôts su dîs, e à declarât incostituzionâi 14 ponts dal Statût e a ‘nd à riviodûts al ribàs altris 27. Tra i ponts boçâts o cjatìn diviers dai passaçs di fonde dal gnûf Statût tant che l’ûs preferenziâl dal catalan inte aministrazion publiche e intai mieçs di comunicazion, il decentrament dal podê judiziari in Catalogne e la pussibilitât di cierts spazis di autonomie finanziarie. In particolâr par chel che si riferìs ae lenghe catalane, a son diviers i aspiets ancje dome simbolics che il tribunâl costituzionâl spagnûl al à boçât o al à dât une interpretazion plui strente dal test origjinâl. La definizion de Catalogne tant che nazion che si cjate intal preambul dal Statût no je stade scancelade, ma si le à declarade cence nissun valôr juridic. La sentence e je stade cjapade cuntune vore di marum in Catalogne là che diviersis aministrazions locâls a àn decidût di protestâ cul meti fûr la bandiere catalane a mieze aste o ben cuntun floc neri o ancje cul tirâ vie la bandiere spagnole. Cun di plui une manifestazion di proteste e je stade clamade dongje pai 10 di Lui dal Òmnium Cultural e e à cjatât la poie di ducj i partîts catalans, fale la diestre spagnoliste. Dut câs se cierts partîts tant che ERC e CiU a fevelin di imbastî un referendum intal 2011 par che i citadins catalans a puedin esprimisi sul lôr avignî, il president de Generalitat (il guvier catalan), il socialist José Montilla, al pant la sô indignazion pe sentence ma al zonte che il Statût al è distès un pas indenant.
Font: Avui, 29-30/06/10; VilaWeb, 29-30/06/10
fur_Latn cat_Latn